અમદાવાદના સાણંદ તાલુકાના નવા ગામના રહેવાસી મહેન્દ્રભાઈ પ્રજાપતિએ સંદેશ સાથે વાત કરતા જણાવ્યું હતું કે, ૭૪ વર્ષીય મારા પીતાને હિપનો પ્રોબ્લમ હોવાથી અમે અમદાવાદની સોલા સિવિલ હોસ્પિટલમાં સારવાર અર્થે દાખલ થયા હતા. જોકે આ હોસ્પિટલમાં મા કાર્ડ હેઠળ સારવાર કરી આપવામાં વિલંબ થશે તેવું કહેતા અમે રૂ. ૮,૭૦૦ કેશ ભરીને ઓપરેશન કરાવ્યું હતું. જોકે ત્યાર બાદ એક મહિના પછી ફરીથી પ્રોબ્લમ શરૂ થઈ ગયો હતો. જેથી ફરીવાર અમે સોલામાં બતાવવા માટે ગયા તો ત્યાં અમને કહ્યું કે, આતો તમારે ફરી હિપ રિપ્લેસમેન્ટનું ઓપરેશન કરાવવું પડશે. જોકે એકવાર સોલામાં ઓપરેશન કરાવ્યા પછી પ્રોબ્લમ થયો હોવાથી અમે અન્ય હોસ્પિટલમાં જવાનો નિર્ણય લીધો હતો. જેથી અમે ઘૂમા ખાતે આવેલી ક્રિષ્ણા સેલ્બી હોસ્પિટલમાં તમામ કેશ પેપર લઈ જઈ તપાસ કરી હતી. જોકે ત્યાં અમને ડોક્ટર્સ દ્વારા જણાવાયું હતું કે, આ ઓપરેશન રિવિઝન છે માટે તેના ખર્ચનું પેકેજ ત્રણ લાખનું છે. જેથી તમારે પૈસા ભરવા પડશે. જેની સ્પષ્ટતા કરતા ડોક્ટર્સે અમને જણાવ્યું હતું કે, આ ઓપરેશન કરવા માટે મા કાર્ડ હેઠળ સરકાર અમને માત્ર રૂ.૪૦,૦૦૦ જ આપે છે જેથી તમારે વધારાના રૂ.૨,૬૦,૦૦૦ ભરવા પડશે.